  Анжелика Тихонова корреспондент Удмуртилы выжъёсты тупатъяны федерал коньдэтысь 200 миллион манет висъялозы. Со сярысь элькун тӧролэн но кивалтэтлэн пресс-службазы ивортӥз. Коньдонэз Вотка ёросысь Гавриловка гурт дорысь Сива шур вамен выжез рос-прос тупатъяны, Эгра – Глазкар сюрес вылысь Юнда шур вамен выжез но Дэри ёросысь Изгурт – Иж шур – Можга тракт сюрес вылысь чугун сюрес вамен потонэз лэсьтыны кутозы. Быръем объектъёс тупатъямез вазен возьмало. Кылсярысь Изгурт – Иж шур – Можга тракт сюрес вылысь выж вамен трос гинэ машинаос ветло, нош со 2012-тӥ арысен куашкан калэ вуисен лыдъяське. Озьы машинаослы но, поездъёслы но кышкытлык кылдэ. Юнда шур вамен потон выж озьы ик кемаласен выльдэмез кулэ каре. Ӧнерчиослэн чакламзыя, выжлэн пыкетъёсыз куашканы кутско ини. Тупатъян ужъёс 2021-2022 аръёсы мынозы Туэ куать выжъёслэсь ӟечлыксэс утён ужъёсты быдэстозы. Та дыре Каракулино ёросысь Котовка шур вамен выж 90 процентлы дась ини. Со сяна, Кушвайка шур вамен выжез но тупатъялозы, со 2015-тӥ арысен ворсамын. Машинаос котыр сюрестӥ ветло, но со тулыс но сӥзьыл дэри дыръя ортчонтэм луэ. Пусъём, туннэ нуналлы Удмуртиын 30 процент палаез гинэ выжъёс ӟечесь лыдъясько. Туэ гужем пулэсь лэсьтэм кык выжъёсты ворсазы. Тодэ вайытом, Удмуртиын Дэбес - Уйвай сюресэз тупатъязы. Тегъёс: Ижкар Удмуртия сюресъёс тупатъянужъёс коньдон выжъёс  